Nuorisojengi piinaa viranomaisia Keski-Ruotsissa – ”Pelastuslaitos ei mene alueelle ilman poliisia”

Nuorisojoukkojen epäillään sytyttäneen paloja ja heittäneen viranomaisia kivillä myös Borlängen taajamassa Taalainmaassa.

Tukholmasta etelään sijaitsevan Norrköpingin kaupunginosassa Klockaretorpetissa on viimeiset pari kolme viikkoa ollut levotonta, Aftonbladet uutisoi.

– Meillä on ollut ongelmana viimeisten parin kolmen viikon aikana kiviä heittelevät nuoret. Se on mennyt niin pitkälle, että pelastuslaitos ei mene alueelle ilman poliisia, sanoo Norrköpingin poliisin edustaja Ronnie Dahlqvist ruotsalaislehdelle.

Viime yönä poliisi sai jälleen hälytyksen Klockaretorpetiin.

– Seitsemän autoa paloi kokonaan, Dahlqvist sanoo.

Vain kahta tuntia aikaisemmin poliisipartiota kohti oli heitelty kiviä.

– Olimme alueella liikkeellä autolla ja he alkoivat heittää kiviä sitä kohti. Auto joutui peruuttamaan ja pyytämään lisävahvistusta. Tarkistimme joitain ihmisiä ja todistajien mukaan kyseessä oli sama jengi, joka muutamaa tuntia myöhemmin poltti autot.

Viime viikolla poliisi löysi kiviä erään talon katolta alueella. Poliisi epäilee, että nuoret ovat keränneet kiviä valmistautuakseen uuteen hyökkäykseen.

Poliisi epäilee levottomuuksista nuorisojoukkoa

Dahlqvistin mukaan ketään ei kuitenkaan ole voitu ottaa kiinni, sillä poliisin pitäisi kyetä osoittamaan, kuka kiviä on heitellyt.

Dahlqvistin mukaan levottomuuksien takana on melko pieni nuorisojoukko. Toisaalta hän pelkää, että levottomuudet johtavat suurempaan ongelmaan Itä-Götanmaan läänissä.

– Sekä täällä että esimerkiksi Tukholmassa on nähty, että tilanne helposti eskaloituu. Se voi levitä kulovalkean tavoin, kun se kunnolla käynnistyy, joten totta kai olemme huolissamme.

Dahlqvistin mukaan poliisi on yrittänyt olla ulkona alueella ennaltaehkäistäkseen levottomuuksia, mutta heti poliisin poistuttua ongelmat jatkuvat.

– Sitä tuntee itsensä välillä avuttomaksi.

Poliisi ja palomiehet joutuivat väijytykseen Taalainmaassa

Viime yönä levotonta oli myös Tjärna Ängar -nimisessä kaupunginosassa Borlängessä, Taalainmaan läänissä. Poliisi ja pelastuslaitos saivat SVT:n mukaan hälytyksen useista paloista alueella, mutta viranomaisten saavuttua paikalle heitä heiteltiin kivillä.

– Poliisi ja pelastuslaitoksen henkilökunta päättivät odottaa hetken aikaa, mutta he pystyivät menemään paikalle sammuttamaan palot myöhemmin, päivystävä poliisi kertoi SVT:lle.

SVT:n mukaan myös sivullisia olisi heitelty kivillä.

Ketään ei toistaiseksi ole otettu kiinni yön tapahtumista.